En 20-årig nordmand blev mandag morgen fundet død om bord på Fjord Lines færge, der sejlede fra Hirtshals til Bergen. Manden var sat i arresten på færgen, men selv om arresten er videoovervåget, er der intet videomateriale fra timerne op til dødsfaldet. Det skriver den norske netavis vg.no. Da den 20-årige mand blev fundet livløs i arresten, forsøgte man straks genoplivning, og der blev ringet efter en ambulance. Men den 20-årige var allerede død. Arresten om bord på færgen MS Bergensfjord er kameraovervåget, men ifølge vg.no skal kameraet startes manuelt, før det optager. Det blev ikke gjort, og derfor findes der ikke videomateriale op til dødsfaldet. - Der var ingenting, som tydede på, at der var noget unormalt i det her tilfælde, siger administrerende direktør Ingvald Fardal i Fjord Line til vg.no. Det norske politi efterforsker nu sagen. Politiet har afhørt mandskabet om bord på færgen, og foreløbigt er der ikke noget, der tyder på, at der ligger en forbrydelse bag dødsfaldet.

Referat:
Det er fortsat et mysterium, hvorfor en 20-årig nordmand mistede livet i arresten om bord på Norgesfærgen.